
Ehitusloa andmine (Kulgusadama tee L3) 

1. ASJAOLUD JA MENETLUSE KÄIK

13.06.2023 ehitisregistri keskkonda laekus läbivaatamiseks  ehitusloa taotlus nr 2311271/10516 Kulgusadama tee L3, Narva kinnistul asuvate paadigaraažide hoonete (ehitisregistri koodid 121404814 ja 121404826) lammutamiseks koos ehitusprojektiga  „260_LA_KulgusadamaL3“, projekteerija Crushtec OÜ.
Ehitusloa menetlusse nr 371963 oli kaasatud kooskõlastamiseks ning arvamuste avaldamiseks Narva Linnavalitsuse Arhitektuuri- ja Linnaplaneerimise Amet, Narva Linnavalitsuse Linnamajandusamet, OÜ VKG Elektrivõrgud, Politsei- ja Piirivalveamet. Kõnealused menetlusosalised esitasid oma kooskõlastused ja nõusolekud.
Ehitusseadustiku § 42 lõike 6 alusel kaasas pädev asutus ehitisregistri keskkonnas ehitusloa menetlusse vajaduse korral kinnisasjaga piirneva naaberkinnisasja omanik – Garaažiühistu Kulgu Priboi (Kulgusadama tee 39 kinnisasja omanike esindaja).
Kaasatud piirneva naaberkinnisasja omanike esindaja seisuga 25.07.2023 ei olnud esitatud vastuväiteid/nõusolekut ega ettepanekuid ja arvamusi.

Ehitusseadustiku § 42 lõike 9 kohaselt, kui kooskõlastaja või arvamuse andja ei ole kümne päeva jooksul ehitusloa eelnõu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse ehitusloa eelnõu kooskõlastaja poolt vaikimisi kooskõlastatuks või eeldatakse, et arvamuse andja ei soovi ehitusloa eelnõu kohta arvamust avaldada, kui seaduses ei ole sätestatud teisiti.

Ehitusprojektis on avastatud puuduseid ning ehitisregistri elektroonilise keskkonna kaudu ehitusprojekt  on mitu korda tagastatud puuduste kõrvaldamiseks.

14.07.2023 lõplikult kõrvaldatud puudustega ehitusprojekti uus versioon on ehitisregistri keskkonnas projekteerija poolt taasesitatud.

Narva Linnavalitsus otsustab keskkonnamõju hindamise algatamise vajaduse EhS § 42 lõike 2 alusel.

Kavandatav tegevus ei kuulu KeHJS § 6 lg 1 nimetatud tegevuste nimistusse, mille korral keskkonnamõju hindamise (KMH) läbiviimine on kohustuslik. Kui kavandatav tegevus ei kuulu KeHJS § 6 lg 1 nimetatute hulka, peab otsustaja selgitama välja, kas kavandatav tegevus kuulub KeHJS § 6 lg 2 nimetatud valdkondade hulka ja on loetletud Vabariigi Valitsuse 29.08.2005 määruses nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ või on tegemist KeHJS § 6 lg 2´1 tegevusega. Antud juhul ei kuulu kavandatav tegevus eelpoolnimetatute hulka ning seetõttu eelhinnangut vastavalt KeHJS § 6 lg 2´3 ei anta. Kulgu sadama maa-ala detailplaneering kehtestati 17.06.2010 Narva Linnavolikogu otsusega nr 96, millele oli tehtud „Narva linnas asuva Kulgu sadama maa-ala detailplaneeringu keskkonnamõju strateegiline hindamine“ (OÜ Alkranel, Tallinn 2008-2009).

25.07.2023 kõik kaasatud menetlusosalejad  väljendasid oma arvamuse ja/või kooskõlastasid ehitusloa eelnõu.
Narva Linnavalitsuse Arhitektuuri- ja Linnaplaneerimise Amet kooskõlastas märkustega:

„Enne ehitustööde alustamist kooskõlastada tellijaga ning naaberkinnistu omanikega ehitustööde organiseerimise kava, milles on määratud vähemalt ehitustööde teostamise meetodid, ehitusplatsi piirdeaia asukoht ning ehitustööde teostamise ajaks liikluskorraldus (EVS 932:2017). Samuti tuleb koostada ehitusaegse töömaa plaan ja kooskõlastada see Narva Linnavalitsuse Linnamajandusametiga ja Kulgusadama tee 39 kinnisasja omanikuga-Garaažiühistu Kulgu Priboi. Ehitustööde käigus tuleb järgida kehtiva Narva linna heakorra eeskirja § 9 sätestatud nõuded. Ehitustööde läbiviimisel ei tohi rikkuda teistele isikutele kuuluvaid asjaõigusi. EhS § 12 lg 1, 3 kohaselt tuleb ehitada ehitusprojekti kohaselt, järgides ehitise ja ehitamise kohta kehtivaid nõudeid ning ehitamisel tuleb arvestada ehitamisest mõjutatud isikute õigusi ning rakendada abinõusid nende õiguste ülemäärase kahjustamise vastu“.

Narva Linnavalitsuse Linnamajandusamet kooskõlastas märkustega:

„Enne paadigaraazide lammutustööde alustamist Narva Linnavalitsuse Linnamajandusameti varade osakond peab kohustuslikult teavitada kõiki isikute, kelle vara asub paadigaraazide ruumide sees. Paadigaraazide lammutustööde alustamine on lubatud, kui paadigaraazid on tühjad ja puudub võimalus  inimeste vara kahjustada“.
Ehitusprojekt vastab sätestatud nõuetele ning ehitisele ja ehitamisele esitatud nõuetele.

Ehitusseadustiku § 44 toodud ehitusloa andmisest keeldumise põhjused puuduvad. Seega ehitusloa andmiseks takistusi ei ole.
2.    ÕIGUSLIKUD ALUSED

2.1. Ehitusseadustiku § 39 lõike 1 kohaselt  ehitusloa  annab  kohaliku  omavalitsuse  üksus,  kui seaduses   ei ole sätestatud teisiti.
2.2. Narva Linnavalitsuse Arhitektuuri- ja Linnaplaneerimise Ameti põhimääruse § 9 punkti 2 kohaselt järelevalve osakonna põhiülesandeks on ehitus- ja kasutuslubade taotluste menetlemine ning linnavalitsuse vastavasisuliste korralduste ettevalmistamine, mille alusel toimub ehitusloa või kasutusloa andmine, muutmine, kehtetuks tunnistamine või keeldumine andmisest.
2.3.
Ehitusseadustiku § 42 lõike 3 punkti 5 ehitusloa kõrvaltingimusena võib eelkõigi sätestada ehitise või ehitamise keerukusest tulenevad lisatingimused ehitamiseks.
3.    OTSUS

3.1. Anda  ehitusluba Kulgusadama tee L3, Narva kinnistul asuvate paadigaraažide hoonete (ehitisregistri koodid 121404814 ja 121404826) lammutamiseks vastavalt ehitusprojektile  „260_LA_v02_KulgusadamaL3“, projekteerija Crushtec OÜ.
3.2. Kohustada   ehitustööde  tellijat  tagada märkuste täitmine, mis on käesoleva korralduse  punktis 1  esitatud Narva Linnavalitsuse Arhitektuuri- ja Linnaplaneerimise Ameti  ja Narva Linnavalitsuse Linnamajandusameti poolt.

4.    RAKENDUSSÄTTED

4.1. Korraldus jõustub teatavakstegemisest.

4.2. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

